Virallinen lehti nro C 219 , 30/07/1999 s. 0050



A4-0144/99 Päätöslauselma komission kolmannesta kertomuksesta neuvotteluista, jotka koskevat pääsyä kolmansien maiden julkisten hankintojen markkinoille aloilla, jotka kuuluvat direktiivin 93/38/ETY (julkisia palveluja koskeva direktiivi) soveltamisalaan (KOM(98)0203 - C4-0457/98) Euroopan parlamentti, joka - ottaa huomioon komission kolmannen kertomuksen (KOM(98)0203 - C4-0457/98), - ottaa huomioon 13. marraskuuta 1996 antamansa päätöslauselman Maailman kauppajärjestöstä (WTO) ((EYVL C 362, 2.12.1996, s. 152.)), - ottaa huomioon 22. lokakuuta 1997 antamansa päätöslauselman komission vihreästä kirjasta «Julkiset hankinnat Euroopan unionissa: Tulevaisuuden kysymyksiä» (KOM(96)0583 - C4-0009/97) ((EYVL C 339, 10.11.1997, s. 65.)), - ottaa huomioon 9. helmikuuta 1999 antamansa päätöslauselman komission tiedonannosta: Julkiset hankinnat Euroopan unionissa (KOM(98)0143 - C4-0202/98) ((Kyseisen istunnon pöytäkirja, osa II, kohta 17.)), - ottaa huomioon meneillään olevat neuvottelut voimassa olevasta WTO-sopimuksesta ja liitteestä «Julkiset hankinnat», - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0144/99), A. katsoo, että kertomus on realistinen kuvaus eurooppalaisten tavaran- ja palvelujen toimittajien pääsystä kolmansien maiden markkinoille aloilla, jotka kuuluvat julkisia palveluja koskevan direktiivin soveltamisalaan, B. katsoo, että Uruguayn kierroksen päätösten täytäntöönpano julkisten hankintojen alalla on tapahtunut tähän mennessä erittäin hitaasti, C. ottaa huomioon, että WTO:n julkisia hankintoja koskevan sopimuksen (GPA) 1. tammikuuta 1996 tapahtuneen voimaantulon jälkeen on voitu saattaa menestyksellisesti päätökseen liittymisneuvotteluja yksittäisten kolmansien maiden kanssa, D. ottaa huomioon, että tärkeimmät kahdenväliset sopimukset on voitu tehdä tai valmistella Israelin, Korean ja Sveitsin kanssa, E. katsoo, että on noudatettava vastavuoroisuuden periaatetta, jotta eurooppalaiset yritykset pääsevät markkinoille samalla tavalla kuin kolmansien maiden yritykset pääsevät yhteisön markkinoille, F. ottaa huomioon, että lisäneuvotteluja käydään, ja näin on edelleen mahdollista onnistua paremmin julkisia hankintoja koskevan sopimuksen täytäntöönpanossa (GPA) WTO:n puitteissa sekä avoimien hankintamarkkinoiden toteuttamisessa, G. katsoo, että WTO-sopimuksen täytäntöönpanoa julkisia palveluja koskevan direktiivin yhteydessä on arvioitava myös muiden neuvottelujen yhteydessä, esimerkiksi niissä, jotka koskevat palvelujen toimittamiseen liittyviä sääntöjä ja joiden tarkoituksena on lisätä avoimuutta julkisten hankintojen markkinoilla; 1. Pitää myönteisenä komission kolmatta kertomusta pääsystä kolmansien maiden julkisten hankintojen markkinoille WTO-sopimuksen tekemisen jälkeen; 2. Pitää myönteisenä sitä, että on aloitettu neuvottelut, joiden tavoitteena on sopimuksen soveltamisalan ulottaminen koskemaan valtionhallintoon välillisesti kuuluvia yksiköitä, julkisten palvelujen alalla toimivia yksiköitä ja rakennusurakoita sekä muita palvelusopimuksia; 3. Toivoo, että sopimuksen osapuolet eli Kanada, Euroopan yhteisö ja sen 15 jäsenvaltiota, Hongkong, Israel, Japani, Korea, Liechtenstein, Aruba, Alankomaat, Norja, Singapore, Sveitsi ja Yhdysvallat onnistuvat todella avaamaan markkinat; 4. Ehdottaa, että tarkkailijan asemassa olevat WTO:n jäsenet Argentiina, Australia, Bulgaria, Chile, Islanti, Kolumbia, Panama, Puola ja Turkki otetaan tiiviimmin mukaan neuvotteluihin; 5. Pitää valitettavana, että GPA-sopimusta on tähän mennessä sovellettu hyvin eri tavoin eri sopimuspuoliin; 6. On tyytymätön siihen, että vain ETA-maat ja Sveitsi noudattavat EU:n valitsemaa alakohtaista lähestymistapaa ja mahdollistavat koko alan avaamisen jonkin tietyn maan toimittajille; 7. Pitää valitettavana, että joissakin tapauksissa sovitut kynnysarvot ovat huomattavasti korkeammat kuin Euroopan unionissa; esimerkiksi Japanissa käytetään arkkitehtien, insinööritoimistojen ja muiden teknisten palvelujen tapauksessa kynnysarvoa, joka on noin 1,5 miljoonaa erityisnosto-oikeutta; 8. Pitää myönteisenä Singaporen ministerikokouksen toimeksiantoa julkisia hankintoja koskevien avoimuussääntöjen laatimiseksi; 9. Vaatii kynnysarvojen yhdenmukaistamista koko GPA-sopimuksen kattamalla alueella mahdollisimman nopeasti ja mukautuksia, jotka vastaavat EU:ssa sovellettavia mukautuksia; 10. On vakuuttunut siitä, että liian pienet kynnysarvot aiheuttavat kohtuuttomia byrokraattisia kustannuksia ja tuottavat hyvin vähän tuloksia, ja että korkeampien kynnysarvojen perusteella voidaan saavuttaa käyttökelpoisempia tuloksia kuin nykyisillä säännöillä; 11. Kehottaa komissiota sen kertomuksen lisäksi, joka koskee neuvotteluja pääsystä kolmansien maiden julkisten hankintojen markkinoille, esittämään vuonna 1999 kertomuksen siitä, miten eurooppalaiset yritykset ovat todellisuudessa päässeet kolmansien maiden julkisten hankintojen markkinoille; 12. Vaatii myös kertomusta siitä, miten kolmansien maiden yritykset ovat päässeet Euroopan julkisten hankintojen markkinoille; 13. Korostaa vastavuoroisuuden periaatetta, jotta mahdollistetaan markkinoiden tasapainoinen avaaminen ja täten uusia mahdollisuuksia myös eurooppalaisille yrityksille tällä tärkeällä alalla; 14. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.